### NN 117/2020 (26.10.2020.), Odluka o uvođenju nužnih epidemioloških mjera za područje gradova Sinja, Trilja i Vrlike te općina Dicmo, Otok i Hrvace

STOŽER CIVILNE ZAŠTITE REPUBLIKE HRVATSKE

2292

Na temelju članka 47. Zakona o zaštiti pučanstva od zaraznih bolesti (»Narodne novine« broj 79/07, 113/08, 43/09, 130/17, 114/18 i 47/20) a u vezi s člankom 18. Zakona o izmjenama i dopunama Zakona o zaštiti pučanstva od zaraznih bolesti (»Narodne novine« broj 47/20) i članka 22.a Zakona o sustavu civilne zaštite (»Narodne novine« broj 82/15, 118/18 i 31/20) Stožer civilne zaštite Republike Hrvatske, 25. listopada 2020. godine, donosi

ODLUKU

O UVOĐENJU NUŽNIH EPIDEMIOLOŠKIH MJERA ZA PODRUČJE GRADOVA SINJA, TRILJA I VRLIKE TE OPĆINA DICMO, OTOK I HRVACE

I.

Na prijedlog Stožera civilne zaštite Splitsko-dalmatinske županije uvode se nužne epidemiološke mjere za područje gradova Sinja, Trilja i Vrlike te općina Dicmo, Otok i Hrvace, u trajanju od 20 dana.

II.

Nužne epidemiološke mjere iz točke I. ove Odluke su:

– odgoda svih društvenih i javnih manifestacija (priredbe, izložbe, znanstveni skupovi, razne manifestacije i sl.) koji se održavaju u zatvorenim prostorima

– obveza korištenje maski za lice ili medicinskih maski u svim zatvorenim prostorima u kojima se obavlja javna ili gospodarska djelatnost, kao i na otvorenim prostorima gdje nije moguće održavanje fizičke distance od najmanje 1,5 metar

– odgoda proba i okupljanja amaterskih udruga u području kulture i drugih glazbenih i umjetničkih izvedbi

– pojačani nadzor propisanih epidemioloških mjera i preporuka te radnog vremena ugostiteljskih objekata

– pojačani nadzora održavanja svadbenih svečanosti

– preporuka odgode treninga sportskih udruga i kolektiva u mlađim dobnim kategorijama koji nemaju službena natjecanja i održavaju se u zatvorenim prostorima

– preporuka sportskim udrugama i kolektivima da za mlađe dobne kategorije koje imaju službena natjecanja organiziraju treninge na način koji skraćuje boravak u zatvorenom i da ne koriste svlačionice i tuševe

– preporuka starijim osobama i kroničnim bolesnicima da izbjegavaju javna mjesta i mjesta gdje se okuplja veći broj ljudi

– preporuka povećanja broja autobusa koji prevoze učenike osnovnih i srednjih škola, kao i povećanje broja autobusa u javnom linijskom prijevozu na frekventnim linijama i u najfrekventnije sate

– preporuka prijevoznicima da izrade protokole za vozače koji će onemogućiti vožnju u autobusu putnicima bez nošenja zaštitnih maski

– preporuka da se obiteljskih okupljanja i druženja ograniče na osobe iz istog kućanstva

– preporuka institucijama, trgovačkim društvima i ustanovama da tamo gdje je to moguće ograniče rad sa strankama, a potrebne poslove i komunikaciju obavljaju bez neposrednog kontakta (e-mail, telefon i sl.).

III.

Zadužuju se stožeri gradova Sinja, Trilja i Vrlike te općina Dicmo, Otok i Hrvace, za pojačani nadzor pridržavanja propisanih epidemioloških mjera.

IV.

Ova Odluka objavit će se u »Narodnim novinama«, a stupa na snagu 27. listopada 2020. godine.

Klasa: 810-06/20-01/7

Urbroj: 511-01-300-20-202

Zagreb, 25. listopada 2020.

Načelnik Stožera
 potpredsjednik Vlade
 i ministar unutarnjih poslova
 dr. sc. Davor Božinović, v. r.